पेंडेंसी पर तहसीलदार को नोटिस
लोक सेवा केंद्र बहोड़ापुर में ऐसे कई आवेदन हैं, जिनकी तय समय सीमा निकल चुकी है। ऐसी स्थिति अन्य केंद्रों पर भी है और आवेदक परेशान हो रहे हैं। जनमित्र केंद्रों पर भी लोगों के काम समय पर नहीं हो रहे हैं। अधिकारी स्थिति सुधारें। साथ ही बहोड़ापुर केंद्र पर आवेदनों के पेंडिंग रहने पर नायब तहसीलदार को नोटिस जारी किया जाए। यह निर्देश कलेक्टर संजय गोयल ने सोमवार को अंतर विभागीय समन्वय बैठक में दिए।
जनमित्र केंद्रवार पेंडिंग आवेदनों पर चर्चा करते हुए कलेक्टर ने कहा, आवेदनों का निराकरण समय सीमा में किया जाए। यदि किसी अधिकारी-कर्मचारी की वजह से आवेदन पेंडिंग हैं, तो उसके खिलाफ सख्ती से कार्रवाई की जाए। कलेक्टर ने कहा वे बहुत जल्द एक-एक केंद्रवार समीक्षा करेंगे। स्कूलों में स्टाफ की मनमानी पर अंकुश लगाने को लेकर उन्होंने कहा, एसडीएम व स्कूल शिक्षा विभाग के अधिकारी औचक निरीक्षण करें। खासकर ग्रामीण क्षेत्र के स्कूलों का। जाति प्रमाण-पत्रों के नाम पर हो रही मनमानी को लेकर भी कलेक्टर ने राजस्व अधिकारियों पर अप्रसन्नता जताई। उन्होंने कहा, बेवजह किसी आवेदक को परेशान न किया जाए। उन्होंने इस बात पर खुशी जाहिर की, जिले में जाति प्रमाण-पत्रों की स्थिति प्रदेश के अन्य जिलों का तुलना में काफी अच्छी है।
रोप-वे की एनओसी दें
बैठक में निगम कमिश्नर अनय द्विवेदी ने कहा, रोप-वे के लिए कुछ विभागों की एनओसी की जरूरत है। कलेक्टर ने कहा, पीडब्ल्यूडी, बिजली कंपनी, वन विभाग के लोकल अफसर एनओसी तत्काल दे दें ताकि काम गति पकड़ सके। उन्होंने कहा, इसके अलावा यदि कोई और सहयोग की जरूरत हो तो वह भी दिया जाए।
पानी की मात्रा को लेकर भ्रम
जल संसाधन विभाग शहर में सप्लाई के लिए नगर निगम को जो पानी दे रहा है, उसकी मात्रा को लेकर भ्रम है। यह मुद्दा बैठक में एक बार फिर उठा। इस पर कलेक्टर डॉ. संजय गोयल ने कहा, दोनों विभागों के अधिकारी संयुक्त टीम बनाकर दौरा करें। टीम यह देखे कि भ्रम की स्थिति क्यों बन रही है। शहर को पर्याप्त पानी मिलना चाहिए।
लोक सेवा केंद्र
bho_Deva hin_Deva hin_Deva hin_Deva hin_Deva hin_Deva hin_Deva mar_Deva